Man swendel glo slagoffers uit miljoene randeArgieffoto Jaco Jordaan (52) het Dinsdag in die Secunda-landdroshof in Mpumalanga verskyn ná hy glo ŉ Ponzi-slenter bedryf en talle slagoffers uit miljoene rande geswendel het. Kapt. Dineo Lucy Sekgotodi, woordvoerder van die Valke, het gesê Jordaan is oorspronklik in Februarie vasgetrek ná sowat 120 slagoffers gekla het oor ŉ oënskynlike beleggingslenter van meer as R100 miljoen. Die Valke in Mpumalanga het in Maart vanjaar die ondersoek oorgeneem. “Jordaan, wat uit was op borgtog van R50 000, is onmiddellik ná sy verskyning in die hof in hegtenis geneem. Sy saak is uitgestel tot 15 November hangende verdere ondersoek,” het Sekgotodi gesê. Volgens haar word hy ook verbind met soortgelyke sake in Sandton naby Johannesburg. Jordaan verskyn Donderdag in die Wynberg-landdroshof op soortgelyke aanklagte.